
A határhatás vizsgálata a regionális gazdasági integrációkban és Közép-Kelet-Európában

Az utóbbi évtizedekben elmélyült globalizáció sokak szerint a távolságok halálát, a határok elmosódását, megszűnését eredményezi. Számos tanulmány mégis ennek az ellenkezőjét bizonyítja, vagyis a határok kereskedelmet korlátozó szerepére hívja fel a figyelmet. Ez a dolgozat kétféleképpen világít rá arra a tényre, hogy az országok sokkal többet kereskednek országhatáraikon belül, mint ahogy azt várnánk a XXI. század globalizálódott világában. A szerző először a nemzetközi empirikus irodalmak áttekintésével ad egy következetes képet az úgynevezett határhatás (border effect) jelenségéről, vagyis a belföldi kereskedelemi partnerek túlzott preferálásáról. Ezután – önálló empirikus kutatás keretein belül – Közép-Kelet-Európát állítja a középpontba, és egy kiterjesztett gravitációs modell segítségével becsüli meg a határhatás nagyságát 8 országban. Az évenként lefuttatott keresztmetszeti regressziós elemzés szerint a régió országai folyamatos integrálódást mutattak az Európai Unió belső piacán 2001 és 2010 között. A határhatás mutató értéke, ami kezdetben még rendkívül magas volt, évről évre csökkent. Az eredmények továbbá arra engednek következtetni, hogy a Balti országok és Lengyelország piacai még az időszak végén is meglehetősen nagy torzulást mutattak a belföldi partnerek irányába, miközben Magyarország, Csehország és Szlovákia nemzetközi kereskedelmét jóval kevésbé korlátozták a nemzeti határok.



